
Njega kože na +35 °C
Ukoliko na vrijeme započnete pravilno odabranu lokalnu terapiju uz adekvatnu zaštitu od vanjskih utjecaja, jesen ćete dočekati zadovoljni izgledom.
Cijelu zimu ste se podvrgavali raznim dermatološkim postupcima, mikrodermoabraziji, mezoterapiji, kemijskim pilinzima, laserskim postupcima, a sunce je sve jače i sigurno se pitate što dalje?

Postoji li način da postignute rezultate zadržite?


Znamo kako na proces starenja utječu i vanjski čimbenici tzv. fotostarenje. Pojačanim i svakodnevnim izlaganjem suncu potaknut ćemo pad broja elastičnih i kolagenih vlakana, a crte lica će postati izražajnije uz sve dublje bore. Kao obrana melanocita od sunca, javit će se solarne pjege. Važniji štetni učinci sunca, povezani sa madežima i kancerogenezom, će biti tema neke druge kolumne.

Ukoliko se na vrijeme započne pravilno odabrana lokalna terapija uz adekvatnu zaštitu od vanjskih utjecaja, sigurno ćete jesen dočekati zadovoljni svojim izgledom.

Smanjena  količina hijaluronske kiseline uz gubitak volumena vezivnog tkiva dovodi do nastanka bora. Mimičke bore nastaju kontrakcijom mimičke muskulature u kombinaciji sa gubitkom elastičnosti. Statičke bore su posljedica fotostarenja te gubitka i degeneracije kolagenih i elastičnih vlakana.

Možemo reći kako su bore ožiljkasto tkivo nastalo gubitkom elastičnosti kože i ne mogu se ukloniti lokalnim preparatima. Kombinacijom neablativnog laserskog postupka kojim potičemo sintezu kolagena i popunjavanjem bora fragmentiranom hijaluronskom kiselinom (filerima) postižemo odlične rezultate, a tijekom ljeta primjenom učinkovitih preparata održavamo učinjeno. Okluzija čistom hijaluronskom kiselinom posebnom tehnikom dugo će zadržati svježi izgled licu, uz obaveznu primjenu lokalnih preparata sa viskom zaštitnim faktorom 50+. 

Cilj lokalne terapije je očuvanje regeneracijske sposobnosti kože, oporavak nastalih oštećenja dugogodišnjim izlaganjem suncu, nadoknada aktivnih sastojaka koji su nestali ili su prisutni u znatno manjoj mjeri – povećanje sjaja, ublažavanje plitkih bora, pigmentacije i crvenila te poboljšanje kontura lica.

Primarna prevencija započinje fotoprotekcijom uz primjenu preparata sa antioksidativnim djelovanjem. Koži je potrebno dati dovoljno vlažnosti što se postiže ceramidima, hijaluronskom i masnim kiselinama, trigliceridima, linoleinskom kiselinom, glicerinom itd. Važno je ograničiti izlaganje suncu i svakodnevno primjenjivati preparate sa visokim zaštitnim faktorom kako bi spriječili daljnja oštećenja slobodnim radikalima.   

Tijekom ljeta treba izbjegavati sve preparate sa alfa i beta hidroksi kiselinama te retinoide. Zbog velike osjetljivosti na sunce nastaju brojne nuspojave, a među njima hiperpigmentacije kojih se teško riješiti. Također hormonski suplementi u kombinaciji sa suncem nisu baš najsretniji, a tome u prilog ide i trudnoća kada ni najveći šeširi i naočale veličine tanjura ne mogu spriječiti tamno smeđu mrlju na čelu, obrazima i iznad usana. Ako ne možete izbjeći neke od navedenih preparata, koristite zaštitne faktore sa UVA i UVB filtrima uz izbjegavanje sunca od 11 do 17h. Antioksidansi, vitamini C i E, selen, cink, beta-karoten, melatonin i drugi, koje ne nabrajam radi preosjetljivosti na sunce, mogu se nanositi prije zaštitnog faktora. Osnovna uloga im je uklanjanje slobodnih radikala. Oksidativni stres dovodi do oštećenja te smrti stanica i tkiva, izaziva depolimerizaciju hijaluronske kiselina i oksidaciju kolagena u koži te potiče fotosenzitivnost i preuranjeno starenje. 

Antioksidansima održavamo vlažnost kože, stimuliramo stvaranje novih stanica, a neki od njih imaju efekt izbjeljivanja, poboljšavaju cirkulaciju i potiču kolagenu produkciju. Vitamin C peterostruko povećava sintezu kolagena, poboljšava elastičnost kože, izbjeljuje kožu i ublažava bore. Vitamin E djeluje kao zaštita od UV zraka, ubrzava procese cijeljenja, a sinergistički djeluje sa vitaminom C, koenzimom Q10  i selenom. Melatonin poznat i kao hormon mraka i sna primijenjen na kožu nakon izlaganja suncu smanjuje crvenilo i štiti od UV zračenja, a ima i antioksidativno djelovanje, obnavlja DNA, stimulira produkciju kolagena i elastina te uklanjanja hiperpigmentacije. Primjenjuje se samostalno ili u kombinaciji sa vitaminima C i A.

Ipak nije sve ni tako loše, jer nakon kupanja u moru i nanošenja nekog od navedenih preparata napravit ćete blagi mehanički piling kože zahvaljujući osušenoj soli na vašem licu, a nakon kratkog izlaganja suncu boja će biti ujednačena. 

Samo nemojte pretjerati!!

· Kolumnist: Nevia Delalle Lozica, dr. med., spec. dermatologije i venerologije 

· Datum objave: 23.04.2010. 

